รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัท
ตระหนักถึงภาระหน้าที่และความรับผิดชอบในฐานะกรรมการบริษัทจดทะเบียนในการเป็นผู้รับผิดชอบต่องบการเงินของ
บริษัท บางกอกไนล่อน จำกัด (มหาชน)
ซึ่งงบการเงินดังกล่าวได้จัดทำขึ้นตามมาตรฐานการบัญชีที่รับรองโดยทั่วไป
โดยได้มีการพิจารณาเลือกใช้นโยบายบัญชีที่เหมาะสม
ประกอบกับใช้ดุลยพินิจอย่างรอบคอบระมัดระวัง สมเหตุสมผล
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
ตลอดจนได้แสดงคำอธิบายและการวิเคราะห์ฐานะการเงินและผลการดำเนินงานของบริษัทฯ
เพื่อให้เกิดประโยชน์ต่อผู้ถือหุ้นและนักลงทุนทั่วไป
ทั้งนี้งบการเงินดังกล่าวได้ผ่านการตรวจสอบและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

นอกจากนั้น คณะกรรมการบริษัทได้จัดให้มีระบบควบคุมภายในที่มีประสิทธิภาพประสิทธิผล
เพื่อให้มั่นใจได้ว่า
การบันทึกข้อมูลทางบัญชีมีความถูกต้องครบถ้วนและเพียงพอที่จะดำรงรักษาไว้ซึ่งทรัพย์สินของบริษัทฯ
และเพื่อป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการตรวจสอบของบริษัทฯ ซึ่งประกอบด้วยกรรมการที่เป็นอิสระและไม่เป็นผู้บริหาร
ได้ทำหน้าที่ดูแลรับผิดชอบเกี่ยวกับคุณภาพของรายงานทางการเงิน และระบบการควบคุมภายใน
ซึ่งความเห็นของคณะกรรมการตรวจสอบได้ปรากฏในรายงานของคณะกรรมการตรวจสอบ
ที่แสดงไว้ในรายงานประจำปีและแบบแสดงรายการข้อมูลประจำปี (แบบ 56-1) แล้ว

คณะกรรมการบริษัท มีความเห็นว่า ระบบการควบคุมภายในของบริษัทฯ
มีความเพียงพอและเหมาะสม สามารถสร้างความเชื่อมั่นอย่างสมเหตุสมผลได้ว่า งบการเงินของ
บริษัท บางกอกไนล่อน จำกัด (มหาชน) สำหรับปีสิ้นสุดวันที่ 31 ธันวาคม 2552
ได้จัดทำและเปิดเผยโดยถูกต้องตามที่ควรในสาระสำคัญแล้ว

ขอแสดงความนับถือ

นายสุพจน์ ศรีโรจนันท์ นายพูลวิทย์ ธนทรัพย์สมบุญ

(นายสุพจน์ ศรีโรจนันท์)(นายพูลวิทย์ ธนทรัพย์สมบุญ)

กรรมการ

รายงานของคณะกรรมการตรวจสอบ

คณะกรรมการตรวจสอบ บริษัท บางกอกไนล่อน จำกัด (มหาชน) ประกอบด้วยกรรมการบริษัท
ที่เป็นกรรมการอิสระ จำนวน 3 ท่าน ได้แก่ นายวรวิทย์ สังหิตกุล ประธานกรรมการตรวจสอบ
นายมณฑล เพ่งเพียร และ พันเ0อกปิยะพล นุตเกษม เป็นกรรมการตรวจสอบ
โดยทุกท่านมีคุณสมบัติครบตามที่สำนักงานคณะกรรมการกำกับหลักทรัพย์และตลาดหลักทรัพย์กำหนด

คณะกรรมการตรวจสอบได้ปฏิบัติหน้าที่ตามขอบเขต หน้าที่ และความรับผิดชอบ ที่ได้รับมอบหมายจาก
คณะกรรมการบริษัท ซึ่งสอดคล้องกับข้อกำหนดของตลาดหลักทรัพย์แห่งประเทศไทย
และได้ปฏิบัติหน้าที่อย่างมีอิสระ จากกรรมการบริหาร และผู้บริหารของบริษัท
อีกทั้งไม่มีข้อจำกัดในการได้รับข้อมูล

ในรอบปี 2552 ได้จัดให้มีการประชุมคณะกรรมการตรวจสอบ จำนวน 4 ครั้ง
โดยกรรมการตรวจสอบทุกท่านเข้าร่วมประชุมครบถ้วนทุกครั้ง ซึ่งสรุปสาระสำคัญได้ดังนี้

-   พิจารณาให้ความเห็นชอบงบการเงินของบริษัท ดูแลให้มีความถูกต้องครบถ้วนและเชื่อถือได้
    มีการเปิดเผยข้อมูลอย่างเพียงพอ และเป็นไปตามมาตรฐานการบัญชี
    ซึ่งคณะกรรมการตรวจสอบมีความเห็นว่า งบการเงินของบริษัท
    มีความถูกต้องตามที่ควรในสาระสำคัญตามหลักการบัญชีที่รับรองทั่วไป

-   พิจารณาอนุมัติแผนการตรวจสอบประจำปี
    ติดตามการปฏิบัติงานและรับทราบผลตรวจสอบจากรายงาน การตรวจสอบภายใน
    รวมถึงการปรับปรุงและพัฒนาตามระบบงานต่าง ๆ เช่น การบริหารและควบคุมสินค้าสำเร็จรูป
    ระบบการปฏิบัติงานคลังวัตถุดิบ ซึ่งคณะกรรมการตรวจสอบมี ความเห็นว่า
    บริษัทมีระบบการควบคุมภายในที่เพียงพอ

-   พิจารณาคัดเลือก เสนอแต่งตั้งผู้สอบบัญชีและกำหนดค่าตอบแทน เพื่อนำเสนอที่ประชุมผู้ถือหุ้น
    โดยให้แต่งตั้ง ศาสตราจารย์เกษรี ณรงค์เดช ผู้สอบบัญชีรับอนุญาต ทะเบียนเลขที่ 76
    และ/หรือ นางณัฐสรัคร์ สโรชนันท์จีน ผู้สอบบัญชีรับอนุญาต ทะเบียนเลขที่ 4563 และ/หรือ
    นายสุมิตร ขอไพบูลย์ ผู้สอบบัญชีรับอนุญาต ทะเบียนเลขที่ 4885
    เป็นผู้สอบบัญชีของบริษัทสำหรับปี 2553

-   พิจารณาและให้ความเห็น การทำรายการที่เกี่ยวโยงกันของบริษัท
    ตลอดจนการเปิดเผยข้อมูลของรายการมีความถูกต้อง
    และครบถ้วนตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

-   ดูแลให้บริษัทมีการดำเนินงานเป็นไปตามหลักการกำกับดูแลกิจการที่ดี

คณะกรรมการตรวจสอบ ไม่พบข้อบกพร่องและสิ่งผิดปกติใด ๆ ที่เป็นสาระสำคัญ
รวมทั้งไม่พบการกระทำที่เป็นการฝ่าฝืนข้อกฎหมายว่า
ด้วยหลักทรัพย์และตลาดหลักทรัพย์แห่งประเทศไทย

  วรวิทย์ สังหิตกุล

  ( นายวรวิทย์ สังหิตกุล)

  ประธานกรรมการตรวจสอบ